Северноцентралното държавно предприятие показа 
трофеите на благороден елен от сезон Есен 2015 г. 

27 трофеи на благороден елен и 1 на елен лопатар показа на регионална ловна експозиция в Габрово Северноцентралното държавно предприятие. Трофеите, оценени със 10 златни, 9 сребърни и 9 бронзови медала, са добити тази есен в териториалните поделения на предприятието - районите на ловните стопанства „Росица” - Лъгът, „Дунав” - Русе, „Воден - Ири Хисар” и „Каракуз”, ДГС „Сеслав” и в държавния дивечовъден участък „Осенари - Кладни дял” към ДЛС „Болярка” - Велико Търново. Трофейната експозиция беше представена в на 06.11. в двора на централния офис. На откриването  присъстваха главният секретар на Изпълнителна агенция по горите Илиан Точев и директорът на Дирекция „Ловно стопанство” инж.Румен Янкулов, народният представител Цветомир Михов, зам.областните управители на Габрово Иглика Събева и Добромир Валачев, директори и ловни водачи на стопанствата. 

Сред великолепните екземпляри се открояваше трофеят, отстрелян в ДЛС „Каракуз” от германския ловец Ричард Херлер с ловен водач Милко Коев. С тегло 13,140 кг. и оценка 247,38 т. по CIC той е един от най-големите в България за последните 10 години. За Чехия ще замине вторият впечатляващ трофей, отстрелян на остров Батин - ДЛС ”Дунав” - Русе от Яромир Рейл с ловен водач Бари Исмаилов. Неговите показатели са 13,100 кг. тегло и 233,55 т. по CIC. Третият в класацията на сезона трофей е с тегло 12,210 кг и оценка 228,84 т. по CIC и е отстрелян в района на ДГС „Сеслав” от германеца Георг Сливитски с ловен водач Людмил Дочев. Впечатляващ е и още един трофей - той е с тегло 12,550 кг. и 227,84 т. по CIC. Той е отстрелян в ДЛС „Воден” от Ленарт Войц от Намибия с ловен водач Димитър Димитров. Оценен също със златен медал е и трофеят на елен лопатар, отстрелян в ДЛС „Воден - Ири Хисар” от българския ловец Христофор Найденов. Теглото му е 4,010 кг. и 203,32 т. по CIC.

От района на ДЛС ”Росица” - Лъгът бяха показани трофеи, получили 3 сребърни и 4 бронзови медала.


„Резултатите, като качество на отстреляните елени, ни дават оптимизъм, че това, което правим като грижа за дивеча, е правилно”, коментира директорът на СЦДП - Габрово инж.Иван Недков. „Благородният елен, особено в определени райони на България, се намираше дълги години в абсолютен минимум. Сега безспорно наблюдаваме една друга тенденция и аз лично съм убеден, че времето на големите елени не е преминало и няколкото особени екземпляра на тази изложба са потвърждение за това. Специално искам да отлича елена, чийто трофей е оценен с 247,38 т. по CIC. Това е великолепен, феноменално голям див елен, отстрелян в Боблата - малък горски масив край Тутракан. Също забележителни елени има отстреляни в районите на „Сеслав” - Кубрат, „Воден”, остров Батин на Дунава. Особени, по-различни са елените от Стара планина. Тук се разчита на атрактивен лов и на не толкова тежки трофеи”.

Северноцентралното държавно предприятие издаде каталог с протоколите, оценяващи трофеите на благороден елен за този ловен сезон.
